P6_TA(2005)0205

Az Európai Külügyi Szolgálat

Az Európai Parlament állásfoglalása az Európai Külügyi Szolgálat intézményi szempontjairól

Az Európai Parlament,

- tekintettel az Európai Alkotmány létrehozásáról szóló szerződés III-296. cikkére vonatkozó, a tagállami kormányképviselők konferenciájának 24. számú nyilatkozatára, amely az Európai Alkotmány létrehozásáról szóló szerződéssel foglalkozó 2004. október 29-i kormányközi konferencia záróokmányához került csatolásra [1];

- tekintettel a 2004. december 16- 17-i Európai Tanács következtetéseire, különösen a 71-73. pontokra;

- tekintettel az Európai Alkotmány létrehozásáról szóló szerződés tárgyában hozott 2005. január 12-i határozatára, különösen annak 3. d) pontjára [2];

- tekintettel az Alkotmányügyi Bizottság által 2005. március 15-én tartott meghallgatásra;

- tekintettel az Alkotmányügyi Bizottság által az Európai Külügyi Szolgálat intézményi szempontjaival kapcsolatban a Bizottsághoz intézett, szóban megválaszolandó kérdésére (O-0054/05),

- tekintettel a kérdésre a 2005. május 11-i ülésen a Bizottság nevében adott válaszban megfogalmazottakra és az azt követő vitára,

- tekintettel eljárási szabályzata 108. cikkének (5) bekezdésére;

A. mivel a jövőbeni Európai Külügyi Szolgálat (EKSZ) felépítése döntő fontosságú, ha az Unió külkapcsolatait következetesebbekké, hatékonyabbakká és aktívabbakká kívánjuk tenni;

B. mivel a Tanács főtitkára és a közös kül- és biztonságpolitikáért felelős főképviselő, valamint a Bizottság az Európai Tanács 2005. júniusi ülésére közösen jelentést készítenek az EKSZ előkészítéséről;

C. mivel kívánatosnak látszik, hogy az Európai Parlament és a Bizottság az EKSZ felépítésének néhány alapvető kérdéséről időben megegyezzenek;

1. emlékezteti a Bizottságot, hogy egy, az EKSZ létrehozásáról szóló határozat csak a Parlament hozzájárulásával lehetséges, és felszólítja a Bizottságot, hogy az EKSZ előkészítésekor teljes intézményi súlyát vesse latba az Unió külkapcsolatai területén a közösségi modell megtartása és továbbfejlesztése érdekében;

2. meggyőződése, hogy az EKSZ-nek szervezeti és költségvetési szempontból a Bizottság szolgálatai közé kell illeszkednie; a vezetői feladatokat a Külügyminiszternek - aki a Bizottság alelnöke is - kell ellátnia annak biztosítása érdekében, hogy a Szolgálat a "hagyományos" külpolitika (KKBP és KBVP) területén - az Alkotmánynak megfelelően - a Tanács határozataihoz legyen kötve, a közös külkapcsolatok területén pedig a Bizottság testületi határozatainak hatálya alá tartozzék;

3. sürgeti a Bizottságot, hogy jövőbeli javaslataiban az Alkotmány rendelkezéseinek értelmével és céljával és az alkotmányozó konvent döntéseinek szellemével összhangban ragaszkodjék a következő alapelvek betartásához:

a) az EKSZ személyzetének megfelelő és kiegyensúlyozott arányban a Bizottság, a Tanács főtitkársága és a nemzeti diplomáciai szolgálatok tisztviselőiből kell állnia;

b) az EKSZ felépítésének következetes fellépést kell biztosítani az Unió számára a külkapcsolatok terén; különösen a szűkebb értelemben véve KKBP-ügyekkel foglalkozó szervezeti egységeket, valamint a képviseletek vezetői funkcióval megbízott tisztviselőit kell az EKSZ-be áthelyezni;

c) nem szükséges, hogy a külügyi vonatkozású hatásköröket a Bizottság minden főigazgatóságától megvonják; az Európai Tanács számára beterjesztett előrehaladásról szóló jelentésnek az érintett területekkel kapcsolatban (pl. kereskedelmi, fejlesztési és bővítési főigazgatóságok, az Europe Aid Együttműködési Hivatal, a Humanitárius Segélyek Hivatala, a gazdasági és pénzügyi főigazgatóság külügyi vonatkozású szervezeti egységei) vitamodellt kell szolgáltatnia;

d) a Bizottság harmadik országokban található képviseleteit és a Tanács összekötő hivatalait "az Unió követségeivé" kell összevonni; e követségeknek az EKSZ tisztviselői vezetése alatt kell állniuk, akik a külügyminiszter utasításait követik és felügyelete alá - közigazgatásilag azonban a Bizottság szolgálatai közé - tartoznak, ami nem zárja ki, hogy e képviseletek szakreferensei a Bizottság vagy a Parlament más főigazgatóságairól kerüljenek ki;

4. utasítja elnökét, hogy továbbítsa ezt az állásfoglalást a Tanácsnak és a Bizottságnak.

[1] HL C 310, 2004.12.16., 420. o.

[2] Elfogadott szövegek, P6_TA(2005)0004.

--------------------------------------------------